Dit is die mening van kundiges by CropLife SA nadat verskeie uitbrekings van dié wurm deur klein en kommersiële produsente aangemeld is.
Volgens 'n verklaring wat deur CropLife SA uitgereik is, kom die grootste besmetting tans in KwaZulu-Natal, Limpopo, die westelike dele van Mpumalanga, die noordelike en oostelike dele van Gauteng, die Vrystaat en dele van die Oos-Kaap voor.
Terwyl mielieboere in KwaZulu-Natal grootskaalse skade aan pas aangeplante mielies aangemeld het, het produsente in die Vrystaat groot hoeveelhede verskillende snywurmspesies opgemerk namate hulle saadbeddings vir aanplantings voorberei het.
Meer oor snywurms
Snywurms verteenwoordig 'n wydverspreide en baie algemene plantplaag, en word as 'n tipiese Lepidoptera-plaag beskryf. Laasgenoemde begin met motte wat gebiede met gewasse binnedring, paar en eiers lê. Sodra die eiers uitgebroei het, begin groot larwes jong plante aanval.
Die volgroeide larwes bly in die grond aan tot die einde van die winter en begin van die lente. In hierdie tyd oorleef die larwes van onkruid en wintergewasse. Gedurende Augustus en September vorm die oorwinterde larwes 'n papie wat in 'n papiesel in die grond voorkom, en na ongeveer twee weke kom die eerste motte van die nuwe seisoen te voorskyn.
Dié grysbruin motte hou 'n groot bedreiging vir mieliesaailinge in omdat hulle eiers op die blare van onkruid en opslag wat in die lande voorkom lê. Na ongeveer 'n week broei die larwes uit en na 'n tweede vervelling, kruip die groot, vet larwes in die grond in en vreet snags aan saailinge.
Een larwe kan 'n groot aantal mieliesaailinge in 'n enkele nag vernietig.
Vroeë aanduidings is dat snywurms 'n mate van weerstand ontwikkel het teen die piretroïdinsekdoders wat geregistreer is om snywurms te bekamp. In die lig hiervan word produsente aangeraai om hierdie insekdoders toe te dien teen die hoogste dosis, soos aangedui op die etikette, en so vroeg moontlik nadat die wurms uitgebroei het.
Produsente word aangemoedig om foto's van goeie gehalte met slimfone te neem en dit per Whatsapp na die CropLifeSA-noodnommer 082 446 8946 te stuur vir verifikasie en identifikasie deur spesialisentomoloë.
'n Lys van insekdoders wat vir die bekamping van snywurms geregistreer is, is op die CropLife SA Agri-Intel-databasis by www.agri-intel.com beskikbaar.